U-I-286/00
Natisni
Opravilna št.:
U-I-286/00
Datum odločitve:
14. 12. 2000
Objavljeno:
OdlUS IX, 289
ECLI:
ECLI:SI:USRS:2000:U.I.286.00
Akt:
Odredba o spremembi meje gojitvenega lovišča Snežnik - Kočevska Reka (Uradni list RS, št. 100/2000)
Izrek:
Pobuda za začetek postopka za oceno ustavnosti in zakonitosti Odredbe o spremembi meje gojitvenega lovišča Snežnik - Kočevska Reka (Uradni list RS, št. 100/2000) se zavrže.
Evidenčni stavek:
Izpodbijana odredba, s katero se spreminja meja gojitvenega lovišča, zadeva posamična razmerja med ustanoviteljem in upravljalcem lovišča. Ker gre za posamičen akt, je bilo treba pobudo zaradi nepristojnosti zavreči. Zakonitost aktov državnih organov, izdanih v obliki predpisa, kolikor urejajo posamična razmerja, se presoja v upravnem sporu.
Geslo:
Lovišča, meje gojitvenega lovišča.
Lovišča, sporazum o dodelitvi lovišča.
Ustavno sodišče, pravna narava izpodbijane odredbe, materialni kriterij.
Ustavno sodišče, nepristojnost za presojo ustavnosti in zakonitosti posamičnega akta.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Snežnik d.d., Kočevska Reka
Datum vloge:
22. 11. 2000
Vrsta odločitve:
sklep
Vrsta rešitve:
zavrženje
Dokument:
US20496
Dokument v PDF obliki:
U-I-286-00.pdf
117 KB
Prenesite datoteko
U-I-286/00
14.12.2000
S K L E P
Ustavno sodišče je v postopku za preizkus pobude družbe Snežnik, d.d., Kočevska Reka, ki jo zastopajo Miro Senica, Anton Nosan in Milan Vajda, odvetniki v Ljubljani, na seji dne 14. decembra 2000
s k l e n i l o:
Pobuda za začetek postopka za oceno ustavnosti in zakonitosti Odredbe o spremembi meje gojitvenega lovišča Snežnik - Kočevska Reka (Uradni list RS, št. 100/2000) se zavrže.
O b r a z l o ž i t e v
1. Pobudnica navaja, da izkazuje pravni interes za vložitev pobude za začetek postopka za oceno ustavnosti in zakonitosti Odredbe o spremembi meje gojitvenega lovišča Snežnik - Kočevska Reka (v nadaljevanju: Odredba) s tem, da ima v upravljanju lovišče "Gojitveno lovišče Snežnik Kočevska Reka" na podlagi Sporazuma o dodelitvi lovišča v upravljanje št. 323-02/82-7- II/ČE z dne 6. 7. 1982 (v nadaljevanju: Sporazum), saj izpodbijana odredba enostransko spreminja vsebino navedenega sporazuma. Z Odredbo se je brez zakonskega pooblastila in zakonske podlage, brez izpeljanega ustreznega postopka, kakor tudi v nasprotju s kriteriji, ki jih določa prvi odstavek 27. člena Zakona o varstvu, gojitvi in lovu ter o upravljanju lovišč (Uradni list SRS, št. 26/76 in nasl. - v nadaljevanju: ZVGLD), spremenila meja lovišča, ki je bila določena s Sporazumom.
Pobudnica meni, da sme ustanovitelj lovišča odvzeti lovišče ali njegov del lovski organizaciji le v posebnem upravnem postopku in pod pogoji, ki jih določa prvi odstavek 27. člena ZVGLD, ne pa povsem arbitrarno in z odredbo. Odredba naj bi bila izdana kot abstrakten in splošen pravni akt ter kot taka objavljena v Uradnem listu, čeprav naj bi po svoji vsebini predstavljala odločitev o posamičnih in konkretnih pravicah in obveznostih predlagatelja.
2. Na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča Ustavno sodišče med drugim o ustavnosti in zakonitosti predpisov. Odredba je sicer res bila izdana kot predpis, vendar je po svoji pravni naravi posamičen akt, saj iz njene vsebine izhaja, da enostransko spreminja določila Sporazuma o meji gojitvenega lovišča in torej ureja posamična razmerja med ustanoviteljem lovišča in pobudnico, ki ji je bilo lovišče dodeljeno v upravljanje. To pa so značilnosti posamičnega akta in ne predpisa.
3. Ustavnosti in zakonitosti posamičnih aktov ni mogoče izpodbijati s pobudo. Ob izpolnjenosti predpostavk iz 50. do 53. člena ZUstS jih je mogoče izpodbijati z ustavno pritožbo.
Zakonitost aktov državnih organov, izdanih v obliki predpisa, kolikor urejajo posamična razmerja, pa se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 in nasl. - v nadaljevanju: ZUS). Pobudnica zato lahko izpodbija Odredbo s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS). V izreku navedeno pobudo je bilo tako treba zaradi nepristojnosti Ustavnega sodišča zavreči.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam- Lukić. Sklep je sprejelo soglasno.
P r e d s e d n i k :
Franc Testen